Tilsyn på Guldbæk Friskole 2015/16.

Skolekode 845008

Som tilsynsførende på Guldbæk Friskole er det min opgave at føre tilsyn med:

**- elevernes standpunkt i dansk, regning/matematik, engelsk**

**- at skolens samlede undervisningstilbud ud fra en helhedsvurdering står mål med, hvad der almindeligvis kræves i folkeskolen**

**- at vurdere om skolen forbereder eleverne til at leve i et samfund med frihed og folkestyre**

**- at undervisningssproget er dansk**

(*Bekendtgørelse om valg af tilsynsførende ved friskoler og private grundskoler)*

Udgangspunktet for vurderingen er standpunktet for eleverne som helhed samt undervisningen generelt og ikke den enkelte elevs standpunkt.

Jeg har i skoleåret 2015/16 fulgt undervisningen d. 17. februar og 17. marts. 2016. Jeg har fået de oplysninger fra både skolens hjemmeside og samtaler med skolens leder og lærere, der kunne være relevante for mig for at udføre mit tilsyn.

Jeg har i dette skoleår overvejende fulgt undervisningen på mellemtrinnet, men også været på besøg i indskolingen i et par timer. Mellemtrinet er altid interessant at følge, for her har man en forventning om at det grundlæggende fundament er der, og nu skal der for alvor bygges videre.

Jeg har deltaget i morgensang, hvor den ene var en fælles morgensang med ”Guldklumpen – børnehaven og vuggestue”. For at give sammenhæng mellem de ugentlige tematimer og morgensang blev der i denne periode fortalt forskellige eventyr.

Tematimerne, som jeg fulgte, tilgodeser især fagene: Historie, billedkunst, musik, hjemkundskab, natur/teknik, håndarbejde, biologi, geografi og sløjd. I forbindelse med eventyrtemaet var det tydeligt at se, hvor mange danskfaglige elementer der også blev integreret. Under mit besøg var alle børn fra 0.klasse til 4. klasse i fuld sving med at øve små eventyr, som blev opført med stangdukker, replikker og en fortæller. Børnene var inddelt i grupper på tværs af alle klassetrin, hvilket betød at både store og små fik både hjælp og glæde af hinanden.

På mellemtrinnet har jeg fulgt undervisningen i dansk og matematik. Fælles for både 3. og 4. klasse var der sat tid af til at læse i frilæsningsbøger i løbet af undervisningstimen. Dette er vigtigt for både at understøtte læsehastighed, den enkeltes fantasiverden og ikke mindst evnen til fordybelse.

4. klasses emne i dansk var genrelæsning, og eleverne viste stor sikkerhed i og lyst til at give bud på forskellige genrer. Der blev nævnt alt fra fantasy til tegneserier og krimier. Den læste tekst, ”Kjolen”, blev analyseret, og de mange virkemidler som billedsprog, besjæling og symboler blev undersøgt.

3. klasse arbejdede med bogstavrim og læste i den forbindelse blandt andet historien om Sokkeslugeren, som der også blev løst opgaver til. Derudover havde de haft et længere forløb om medier og brugen af disse. Som afslutning på emnet skulle der skrives en mediestil med en analyse af en reklame.

I matematik begyndte timen med en fælles opgave på tavlen, hvor der var tegnet en figur. Der kunne siges rigtigt meget om figuren, som var et kvadrat: areal, omkreds og fire rette vinkler. Efterfølgende gik 4. klasserne i gang med brøkregning, og 3. klasserne fortsatte med vinkler. Timen sluttede af med ”parasitstratego”, som er et spil eleverne selv har udviklet sammen med deres matematiklærer. I dagens spil skulle tallene på kortet ganges med hinanden, og det gav lidt hovedbrud, når det var 9x12 eller 12x12. Spil -og i dette tilfælde ”parasitstratego” - er godt som supplement til bøger, papir og blyant – ikke mindst fordi samarbejde også er en nødvendighed for at vinde.

I 0. klasse var jeg med i dansk og både læste og hørte de fine eventyrbøger, de havde travlt med at få færdige inden påske. Det var tydeligt at de alle havde stor forståelse for eventyrgenren og forstod at overføre det til deres eget lille eventyr.

I 1. og 2. klasse var jeg med i matematik, hvor timen indledtes med en gennemgang af klokken. En måde at anskueliggøre, hvornår der i løbet af undervisningstimen skulle skiftes aktivitet. Der blev arbejdet i bøger og sluttet af med at spille forskellige spil. En undervisning med mange forskellige matematikaktiviteter, som tydeligvis tilgodeser børnene på forskellig vis.

Omkring engelskundervisning har jeg drøftet metoder og de udfordringer, der kan være i at undervise i engelsk både på mellemtrinnet og i indskolingen.

**Min vurdering af fagligt indhold og arbejdsformer.**

Jeg har i alle klasser i de boglige såvel som de praktisk-musiske fag/tematimerne oplevet undervisning båret af stor faglighed og seriøsitet. Undervisningens tilrettelæggelse er præget af grundighed og en meningsfuld vekslen i aktiviteter. Arbejdsformerne lægger op til, at eleven lærer at tage ansvar for sig selv såvel som for gruppen. Den enkelte undervisningstime er præget af den enkelte lærers personlighed. Der er alligevel en klar fælles holdning og ensartethed i opbygningen af undervisningen. Dette er med til at give sammenhæng i en travl hverdag. Temaundervisningen, som repræsenterer de fleste praktisk-musiske fag, har stor betydning for børnenes almene udvikling og indlæring og er med til at udvikle evner, der også har værdi i andre fag. De praktisk-musiske fag understøtter indlæringen i de boglige fag, men er også som selvstændige fag/forløb med til at udvikle børnene til hele mennesker.

**Læringsmiljø.**

I klasserne er der et godt læringsmiljø. Rollefordelingen mellem lærer og elever er klar. I alle klasser oplevede jeg ro og koncentration i undervisningen. Eleverne mødes med en positiv forventning fra såvel skolen som den enkelte lærer. Det handler om at søge viden, ”at stå på tæer” og gøre sit bedste. Jeg har bemærket, at lærerne er dygtige til at give hvert barn i klassen den opmærksomhed, barnet har brug for med udgangspunkt i det enkelte barns faglige standpunkt. Der tages i høj grad hånd om de børn, der har brug for ekstra støtte, og samtidig er der udfordringer til de hurtige og kvikke.

**Det psykiske miljø.**

Et godt socialt miljø i klassen er en væsentlig forudsætning for at eleverne kan få et fagligt udbytte. Guldbæk Friskole vægter fællesskabet og elevernes trivsel højt. I alle klasser er der ikke kun fokus på faglighed, men også den enkelte elevs trivsel.

**Det fysiske miljø.**

Guldbæk Friskole har gode fysiske faciliteter, som i den grad signalerer at ”her er er rart at være”. Der er store klasselokaler, en fællessal til morgensang og fællesmøder. Der er tablets/ computere , som eleverne ind imellem bruger i undervisningen. Større investeringer i digitale undervisningsmidler/interaktive tavler og mere generel brug af IT er noget som man pt. drøfter i lærergruppen.

Udearealerne, som bliver brugt flittigt til frikvarterets frie leg eller diverse matematikspil, er hyggelige og overskuelige. Her leges på tværs af alle aldre, alt imens de tamme høns løber rundt blandt både børnehave- og skolebørn.

**Øvrige tilsynsaktiviteter**

I mine samtaler med skolens leder og lærere har vi i år bl.a. drøftet

• skolens daglige virke, undervisningsplaner og undervisningsmateriale

• skolens forberedelse af eleverne til ”frihed og folkestyre”

**Samlet vurdering.**

Jeg har under mine besøg på Guldbæk Friskole mødt et fagligt kompetent og meget engageret personale, der leverede veltilrettelagt undervisning. Jeg har oplevet et velfungerende skolemiljø, hvor der tages hånd om den enkelte. Skolens undervisning bygger på en positiv forventning til den enkelte og ruster eleverne på bedste vis til at klare livet – også uden for skolen.

**På baggrund af mine iagttagelser kan jeg konkludere:**

- at undervisningen i dansk, matematik og engelsk på alle måder står mål med, hvad der almindeligvis kræves i folkeskolen

- at skolens samlede undervisningstilbud herunder de praktisk-musiske fag også ud fra en helhedsvurdering står mål med, hvad der almindeligvis kræves i folkeskolen

- at skolen forbereder eleverne til at leve i et samfund med frihed og folkestyre

- at skolens undervisningssprog er dansk

Vium den 1. april 2016

Henriette Mønsted